**A határozati javaslatot és a rendelet tervezetet törvényességi szempontból megvizsgáltam:**

 /: Dr. Károlyi Ákos :/

 jegyző

**ELŐTERJESZTÉS**

**Szombathely Megyei Jogú Város Önkormányzata Közgyűlése**

**2019. október 31-i ülésére**

**Javaslat**

**Szombathely Megyei Jogú Város Önkormányzata új Szervezeti és Működési Szabályzatának megalkotására**

Szombathely Megyei Jogú Város Önkormányzata 2019. október 23. napján tartotta ünnepi alakuló ülését. A Magyarország helyi önkormányzatairól szóló törvény (a továbbiakban: Mötv.) alapján a Közgyűlés az alakuló vagy az azt követő ülésen e törvény szabályai szerint megalkotja vagy felülvizsgálja szervezeti és működési szabályzatáról (a továbbiakban: SZMSZ) szóló rendeletét. Ennek megfelelően előterjesztem az önkormányzat új SZMSZ-ére vonatkozó javaslatomat.

A bizottsági szerkezet átalakítására, az Mötv-ben foglalt, az önkormányzatok számára előírt szabályozási tárgykörökre tekintettel jogtechnikai szempontból nem az SZMSZ módosítására, hanem új SZMSZ megalkotására teszek javaslatot.

A tervezetben az egyik legfontosabb változás a bizottsági struktúra átalakítása. Az eddigi, nagy létszámmal működő 3 állandó bizottság és egy szakmai bizottság helyett kisebb létszámú 4 állandó bizottság és 2 szakmai bizottság jönne létre. A szakmai bizottságok az önkormányzati feladatok hatékonyabb ellátása érdekében jönnek létre, szakmai állásfoglalásokat alakítanak ki, véleményező, javaslattevő testületek, önkormányzati hatáskör nem ruházható rájuk át. A tervezetben a struktúra változásával együtt a feladatok, hatáskörök is átrendezésre kerültek.

A tervezetben az alábbi bizottságok, illetve szakmai bizottságok létrehozására teszek javaslatot:

1. Gazdasági és Jogi Bizottság 13 fő

2. Kulturális, Oktatási és Civil Bizottság 9 fő

3. Szociális és Lakás Bizottság 9 fő

4. Városstratégiai, Idegenforgalmi és Sport Bizottság 9 fő

5. Egészségügyi Szakmai Bizottság 12 fő

6. Költségvetési Ellenőrző Szakmai Bizottság 7 fő

Az előző ciklusban már kikerült az SZMSZ-ből a két nem Mötv. alapján létrehozott bizottság: a Közbeszerzési Bíráló Bizottság és a Bűnmegelőzési, Közbiztonsági és Közrendvédelmi Bizottság. Ezen bizottságokat a közbeszerzésekről, illetve a rendőrségről szóló törvény alapján hozza létre az önkormányzat, határozatban elégséges rendelkezni arról, hogy milyen létszámmal, illetve összetétellel hozza létre a Közgyűlés.

A bizottságok összetételére vonatkozó javaslatomat a Közgyűlésen szóban ismertetem.

A működést érintő további lényeges változtatások az alábbiak:

* ahhoz, hogy a városi képviselők által (akár írásban, akár szóban) előterjesztett javaslatot a Közgyűlés napirendi javaslatként tárgyalhassa, a javaslatot vagy kezdeményezést az ülést megelőző 72 órával korábban be kell nyújtani a polgármesternél. A javaslatot vagy kezdeményezést a polgármester ismerteti a napirendi vita során. A 72 órán belül benyújtott javaslatról kizárólag az adott közgyűlést követő ülésen dönthet a testület.
* az írásbeli és a szóbeli előterjesztésekre vonatkozó szabályok pontosításra kerültek.
* sürgősségi indítványt kizárólag a polgármester terjeszthet elő, akár szóban, akár írásban.
* a közgyűlési és bizottsági anyagok kizárólag elektronikusan kerülnek a jövőben kiküldésre. Ez ciklusonként nagyságrendileg 657.000 papírlap megtakarítását jelenti kétoldalas nyomtatással számolva, amelyek súlya 3,5 tonnára tehető.
* amennyiben a közgyűlés határozathozatalkor nem határozatképes, a közgyűlést a polgármester a jegyző jelzését követő 15 perc elteltével berekesztheti.
* a módosító indítványokat továbbra is a javaslattétel sorrendjében visszafelé haladva kell szavazásra feltenni, azzal, hogy az egymáshoz kapcsolódó módosítások javaslatok esetén a sorrendről a polgármester dönt.
* a Kormányhivatal jelzése alapján a bizottságok működési rendje kizárólag a SZMSZ-ben kerülhet szabályozásra, így a jövőben bizottsági ügyrendet nem lehet alkotni.
* az SZMSZ melléklete tartalmazza a Polgármesteri Hivatal új szervezeti felépítését, amely két lépésben kerülne bevezetésre.

A működéssel kapcsolatos egyéb módosítási javaslatok részletes indokolását a tervezethez fűzött indokolás tartalmazza.

Az SZMSZ mellékleteként a jegyző javaslatainak figyelembe vételével a Polgármesteri Hivatal felépítésének módosítására is javaslatot teszek. A módosítási javaslatok a hivatal hatékonyabb működését mozdítják elő.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Az előzetes hatásvizsgálat és az indokolás az előterjesztés mellékletét képezi.

Tekintettel arra, hogy a mai ülésen már az új SZMSZ szabályai szerint szükséges működni a további napirendek megtárgyalásához, ezért szükséges a hatályba lépés időpontját a mai nappal, órában és percben meghatározni.

Kérem a Tisztelt Közgyűlést, hogy az SZMSZ tervezetét megtárgyalni, a rendeletet megalkotni, és a határozati javaslatokat elfogadni szíveskedjék.

**Szombathely, 2019. október „ ”**

 **/: Dr. Nemény András :/**

**HATÁROZATI JAVASLAT**

**…/2019. (X.31.) Kgy. számú határozat**

1. A Közgyűlés a Polgármesteri Hivatal létszámát 2019. november 1. napjától 246,5 főben határozza meg.
2. A Közgyűlés elhatározza, hogy a költségvetési rendelet soron következő módosításában a fenti módosítást átvezeti, továbbá a szükséges költségvetési forrást biztosítja.
3. A Közgyűlés felhatalmazza a polgármestert és a jegyzőt, hogy a létszámbővítéssel kapcsolatos feladatok elvégzéséről gondoskodjanak, továbbá az önkormányzati SZMSZ 1. melléklete és az 1. pont alapul vételével a Polgármesteri Hivatal Szervezeti és Működési Szabályzatát terjesszék a Közgyűlés soron következő ülése elé.
4. A Közgyűlés felkéri a polgármestert és a jegyzőt, hogy készítsék elő a Közterület-felügyelet Polgármesteri Hivatalba történő beolvadásával kapcsolatos okiratokat, valamint intézkedéseket, és azokat terjesszék a Közgyűlés következő ülése elé.

**Felelős:** Dr. Nemény András polgármester

 Dr. Károlyi Ákos jegyző

 (A végrehajtásért:

Nagyné Dr. Gats Andrea, a Jogi, Képviselői és Hatósági Osztály vezetője

Stéger Gábor, a Közgazdasági és Adó Osztály vezetője

Dr. Varsányi Péter, a Közterület-felügyelet igazgatója)

**Határidő:** 1. pont: azonnal

 2-4. pontok: a Közgyűlés soron következő ülése